दो साल में इंजीनियरिंग कालेज बनाने एक ईंट तक नहीं लगाई
पंचकुइया स्थित स्कूल में समारोह में पहुंचे लक्ष्मीकांत
भास्कर संवाददाता|सिरोंज
नगर में इंजीनियरिंग कालेज शुरू करने के प्रयास हमने किए थे। स्वीकृति के बाद जटाशंकर मंदिर की पहाड़ी पर भूमि का चयन भी हो गया था। दो साल हो गए लेकिन अभी तक वहां पर एक ईंट भी नहीं लगी है। हमारी कोशिशें थमी नहीं हैं। अब हम इंजीनियरिंग कालेज शुरू करवाने के प्रयास फिर तेज करेंगे। पूर्व मंत्री लक्ष्मीकांत शर्मा ने यह बात सोमवार को नगर के पंचकुइयां इलाके में स्थित गंगाबाई जगमोहनदास हासे स्कूल में आयोजित सांस्कृतिक एवं स्वागत कार्यक्रम में कही।
उन्होंने कहा कि मैं खुद एमए तथा एलएलबी की पढ़ाई के लिए सिरोंज से बस से बासौदा जाता था। इस वजह से मुझे अच्छी तरह पता है कि अच्छी पढ़ाई के लिए कितना जतन करना पड़ता है। हमारे क्षेत्र के बच्चों को अच्छी शिक्षा दिलाने तथा सिरोंज और लटेरी क्षेत्र को एजूकेशन हब बनाने के लिए हमने भरसक प्रयास किए। दोनों तहसीलों में पालीटेक्निक कालेज शुरू करवाने के साथ ही सिरोंज के एलबीएस कालेज को पीजी का दर्जा दिलवाकर यहां पर अनेक विषयों की पढ़ाई शुरू करवाई। मेरी कोशिश थी कि अच्छी पढ़ाई के लिए हमारे यहां के बच्चों को बाहर न जाना पड़े। इसके लिए इंजीनियरिंग कालेज की स्वीकृति के बाद मेरी कोशिश सिरोंज को मेडिकल कालेज की सौगात दिलाना थी लेकिन दो साल पहले सब-कुछ उलट-पलट गया। उन्होंने कहा कि इंजीनियरिंग कालेज के लिए मेरी कोशिश अभी थमी नहीं है। हम कोशिश कर रहे हैं कि नगर विकास के रुके सारे काम शीघ्र पूर्ण हों। इस दौरान उन्होंने गंगाबाई हासे स्कूल प्रबंधन को भी वोकेशनल कोर्स की शुरूआत करने का सुझाव दिया। इसके लिए प्रदेश एवं केन्द्र सरकार की योजना की जानकारी भी उन्होंने प्रबंधन को दी।
भोपाल रोड पर स्वीकृत है भूमि
लक्ष्मीकांत शर्मा ने नगर में पालीटेक्निक कालेज तथा आईटीआई के भवन निर्माण की स्वीकृति के बाद सरकारी इंजीनियरिंग कालेज की स्थापना के प्रयास भी किए थे। तकनीकी शिक्षा विभाग से जुड़ी औपचारिकताओं के पूरा होने के बाद उन्हीं के प्रयासों से भोपाल रोड पर जटाशंकर पहाड़ी के समीप भूमि का चयन भी हो गया था। शहर पटवारी नीरज विश्वकर्मा ने बताया कि दो साल पहले भोपाल रोड पर जटाशंकर पहाड़ी तथा छात्रावास के पास इंजीनियरिंग कालेज के लिए राजस्व विभाग की करीब दस हैक्टेयर भूमि तकनीकी शिक्षा विभाग को हस्तांतरित की गई थी। यह भूमि अभी भी तकनीकी शिक्षा विभाग के पास ही है।
आज नगर में विवि, पॉलीटेक्निक जैसी सौगातें
स्कूल संचालन समिति के उपाध्यक्ष नितिन मित्तल ने कहा कि ये लक्ष्मीकांत शर्मा की कोशिशें ही थी कि आज नगर में यूनिवर्सिटी, पालीटेक्निक कालेज तथा रिंग रोड जैसी सौगातें हैं। मैं खुद वकील हूं और ये अच्छी तरह से समझ रहा हूं कि हमारे नेता को षड़यंत्रपूर्वक फंसाया गया है। जो हुआ सो हुआ। अब हमारी जिम्मेदारी बनती है कि क्षेत्र के चहुंमुखी विकास के लिए हमारे नेता काे एक बार फिर हम शिखर पर पहुंचाए। कार्यक्रम को अन्य वक्ताओं ने भी संबोधित किया।
बच्चों ने दी सांस्कृतिक प्रस्तुति
कार्यक्रम में स्कूली बच्चों ने एक से बढ़कर एक मनभावन सांस्कृतिक प्रस्तुतियां दी। राधा-कृष्ण की भक्ति से ओतप्रोत गीत पर नन्हें बच्चे भी थिरकते दिखाई दिए। इस अवसर पर स्कूल संचालन समिति के सचिव सीताराम गोयल, सुमंत मित्तल, प्रहलाद अग्रवाल तथा राजीव अग्रवाल ने शाल-श्रीफल एवं स्मृति चिन्ह भेंट कर श्री शर्मा का सम्मान किया। स्कूल की प्राचार्य अचला शर्मा ने स्कूल की भावी योजना की जानकारी दी। संचालन मनोज शर्मा एवं भगवानदास पंथी ने किया।
गंगाबाई जगमोहन दास हायर सेकंडरी स्कूल में सांस्कृतिक कार्यक्रम का हुआ आयेजन।
गंगाबाई हायर सेकंडरी स्कूल में आयोजित कार्यक्रम को संबाेधित करते हुए पूर्व मंत्री लक्ष्मीकांत शर्मा।
hin_Deva bho_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva